Eg takkar statsråden for svaret. No er det vel slik at det var Stortinget sjølv som tok initiativ til å få i gang opprusting av det anlegget som ein held på med. Det er litt trist om ein skal kome i den situasjonen at ein opplever det same på dette anlegget som ein gjorde på rv. 620 frå Kjøde til Årsheim, der ein transporterte vekk over 100 000 kubikk masse som ein kunne brukt på anlegget dersom ein hadde valt å køyre bilane den andre vegen i staden for det ein valde. Etter det som eg har registret, legg ein også ut overskotsmasse på veganlegget på rv. 61 Bryggja–Møre grense. Det ville vore interessant å høyre om statsråden kunne tenkje seg at ein greidde å få ordna det slik at ein kunne bruke denne overskotsmassen til å fylle langsmed denne vegen. Det står ikkje på spørsmålet om veggrunnen, for han vart innløyst allereie i 1984.